S-1137/2010

Mál þetta, sem dómtekið var 31. janúar 2011, er höfðað með ákæru útgefinni af lögreglustjóranum á Suðurnesjum 8. desember 2011 á hendur H-kvk-þgf H-kvk-þgf, kt. […], Iðavöllum 3, Reykjanesbæ, fyrir eftirtalin brot:

I.

Þjófnað með því að hafa 22. janúar 2010 stolið snyrtivörum í verslun Hagkaupa, Fitjum, Reykjanesbæ, að söluverðmæti 6.096 kr.

Telst þetta varða við 244. gr. almennra hegningarlaga nr. 19/1940.

II.

Umferðarlagabrot með því að hafa 22. janúar 2010 ekið bifreiðinni KI-447 úr Innri Njarðvík að verslun Hagkaupa, Fitjum, Reykjanesbæ, undir áhrifum ávana- og fíkniefna, en í blóði ákærðu mældist amfetamín 155 ng/ml og tetrahydrókannabínól 0.9 ng/ml.

Telst þetta varða við 1., sbr. 2. mgr., 45. gr. a sbr. 100. gr. umferðarlaga nr. 50/1987 með síðari breytingum.

III.

Þjófnað með því að hafa í febrúar 2010 farið í heimildarleysi inn í bifreiðina VN 229 við Hlíðarbraut 7, Hafnarfirði, og stolið þar seðlaveski með 2 debetkortum, greiðslukorti American Express, kreditkorti American Express, 2 British Airways kortum og Nova símakorti svo og tveimur vegabréfum.

Telst þetta varða við 244. gr. almennra hegningarlaga nr. 19/1940.

IV.

Fjársvik með því að hafa 17. febrúar 2010 keypt vörur í verslun N1, Hafnargötu 86, Reykjanesbæ, að söluandvirði 8.430 kr., en notað stolið greiðslukort í eigu S-kk-ef Í-kk-ef til að greiða fyrir vörurnar og þannig blekkt starfsfólk verslunarinnar.

Telst þetta varða við 248. gr. almennra hegningarlaga nr. 19/1940.

V.

Fjársvik með því að hafa 18. febrúar 2010 keypt vörur í verslun 10-11, Hafnargötu 51, Reykjanesbæ, að söluandvirði 2.835 kr., en notað stolið greiðslukort í eigu S-kvk-ef Þ-kvk-ef til að greiða fyrir vörurnar og þannig blekkt starfsfólk verslunarinnar.

Telst þetta varða við 248. gr. almennra hegningarlaga nr. 19/1940.

VI.

Ávana- og fíkniefnalagabrot með því að hafa 16. apríl 2010 haft í vörslum sínum 0,71 g af maríhúana sem lögregla fann í tösku ákærðu í bifreiðinni SS-562.

Telst þetta varða við 2. gr., sbr. 5. gr., og 6. gr. laga um ávana- og fíkniefni nr. 65/1974, sbr. lög nr. 60/1980, sbr. lög nr. 13/1985 og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld lyf nr. 233/2001.

VII.

Umferðarlagabrot með því að hafa 6. nóvember 2009 ekið bifreiðinni MIX-96, undir slævandi áhrifum diazepams og nítrazepams, á Stekkjarbakka, Reykjavík, misst þar vald á bifreiðinni svo bifreiðin fór útaf akbraut og á dæluhús Orkuveitu Reykjavíkur.

Telst þetta varða við 2. mgr. 44. gr., sbr. 100. gr. umferðarlaga nr. 50/1987 með síðari breytingum.

VIII.

Umferðarlagabrot með því að hafa 31. desember 2009 ekið bifreiðinni SS-562 eftir Skipholti í Reykjavík undir áhrifum ávana- og fíkniefna, en í blóðsýni úr ákærðu sem tekið var eftir aksturinn mældist amfetamín 260 ng/ml, metýlfenidat 40 ng/ml og tetrahýdrókannabínól 1,3 ng/ml.

IX.

Umferðarlagabrot með því að hafa 24. janúar 2010 ekið bifreiðinni PZ-739 eftir Hafnargötu í Reykjanesbæ undir áhrifum ávana- og fíkniefna, en í blóðsýni úr ákærðu sem tekið var eftir aksturinn mældist amfetamín 175 ng/ml og metýlfenidat 15 ng/ml.

X.

Umferðarlagabrot með því að hafa 31. janúar 2010 ekið bifreiðinni SS-562 til suðurs eftir Hafnargötu í Reykjanesbæ undir áhrifum ávana- og fíkniefna, en í blóðsýni úr ákærðu sem tekið var eftir aksturinn mældist amfetamín 175 ng/ml, metýlfenídat 10 ng/ml og tetrahýdrókannabínól 1,6 ng/ml.

XI.

Umferðarlagabrot með því að hafa 19. október 2010 ekið bifreiðinni NB-185 um götur í Reykjanesbæ, undir áhrifum ávana- og fíkniefna, uns lögregla hafði afskipti af henni þar sem hún sat undir stýri bifreiðarinnar, sem þá var kyrrstæð á Holtsgötu með hreyfil í gangi. Í blóðsýni úr ákærðu sem tekið var eftir aksturinn mældist amfetamín 20 ng/ml, tetrahýdrókannabínól 2,5 ng/ml og morfín sem var ekki í mælanlegu magni.

XII.

Umferðarlagabrot með því að hafa 27. október 2010 ekið bifreiðinni NE-392 við Arionbanka, Laugavegi í Reykjavík, undir áhrifum slævandi lyfs og ávana- og fíkniefna. Í blóðsýni úr ákærðu, sem tekið var eftir aksturinn mældist amfetamín 315 ng/ml, MDMA 115 ng/ml, metamfetamín 170 ng/ml, nítrazepan 220 ng/ml og tetrahýdrókannabínól 0.5 ng/ml.

Teljast brot í liðum VIII., IX., X., XI. og XII. varða við 1., sbr. 2. mgr., 45. gr. a, sbr. 100. gr. umferðarlaga nr. 50/1987 með síðari breytingum og brot í lið XII auk þess við 1., sbr. 2. mgr., 44. gr. umferðarlaga.

Þess er krafist að ákærða verði dæmd til refsingar og til greiðslu alls sakarkostnaðar. Jafnframt er þess krafist að ákærða verði með dómi svipt ökurétti samkvæmt 101. og 102. gr. umferðarlaga nr. 50/1987. Þá er gerð krafa um að ákærðu verði gert að sæta upptöku á 0,71 g af maríhúana samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar um ávana- og fíkniefni og önnur eftirlitsskyld lyf nr. 233/2001.

Ákærða krefst vægustu refsingar er lög leyfa. Þá gerir verjandi hennar kröfu um hæfilega þóknun sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærðu hafði verið gefinn kostur á að tjá sig um lagaatriði og ákvörðun viðurlaga.

Ákærða hefur skýlaust játað brot sín. Sannað er með játningu ákærðu og öðrum gögnum málsins að hún er sek um þá háttsemi sem henni er gefin að sök og eru brot hennar rétt heimfærð til refsiákvæða í ákæru.

Ákærða er fædd í desember 1988. Samkvæmt sakavottorði ákærðu gekkst hún með viðurlagaákvörðun hinn 28. nóvember 2006 undir að greiða 50.000 kr. sekt fyrir brot gegn 1. og 2. mgr. 44. gr. umferðarlaga. Þá var hún svipt ökurétti í þrjá mánuði. Jafnframt gekkst hún undir að greiða 70.000 kr. sekt með viðurlagaákvörðun 21. maí 2008 fyrir brot gegn 1. og 2. mgr. 45. gr. a umferðarlaga. Við ákvörðun refsingar er til þess að líta að hún hefur játað brot sín hreinskilnislega. Hvað varðar auðgunarbrot ákærðu ber að líta til þess að um smáræði er að tefla í hverju tilviki. Að þessu virtu og með hliðsjón af fjölda umferðarlagabrota ákærðu þykir refsing hennar hæfilega ákveðin fangelsi í þrjá mánuði, en fresta skal fullnustu eins mánaðar þeirrar refsingar og sá hluti hennar falla niður að liðnum tveimur árum frá birtingu dómsins, haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955. Þá skal ákærða svipt ökurétti ævilangt frá birtingu dómsins að telja. Enn fremur skal hún sæta upptöku á 0,71 g af maríhúana sem lögregla lagði hald á.

Með vísan til 218. gr. laga nr. 88/2008 ber að dæma ákærðu til að greiða sakarkostnað málsins, alls 1.077.545 kr. Samkvæmt yfirlitum um sakarkostnað er um að ræða kostnað vegna blóðtökuvottorða og matsgerða Rannsóknastofu Háskóla Íslands í lyfja- og eiturefnafræði, samtals 1.000.111 kr. Þóknun verjanda þykir hæfilega ákveðin 77.434 kr., að meðtöldum virðisaukaskatti.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærða, H-kvk-nf H-kvk-nf, sæti fangelsi í þrjá mánuði, en fresta skal fullnustu eins mánaðar þeirrar refsingar og sá hluti hennar falla niður að liðnum tveimur árum frá birtingu dómsins, haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærða er svipt ökurétti ævilangt frá birtingu dómsins að telja.

Ákærða sæti upptöku á 0,71 g af maríhúana.

Ákærða greiði 1.077.545 krónur í sakarkostnað, þar með talin 77.434 króna þóknun skipaðs verjanda ákærðu, B-kk-ef N-kk-ef hæstaréttarlögmanns.

S-kvk-nf B-kvk-nf